En gruppe vrede motorcyklister demonstrerede i morges mod nye parkeringsregler i København. Reglerne betyder, at de ikke længere må parkere på fortove og andre steder, hvor der er plads.

De kan i stedet holde i de samme parkeringsbåse, som bilerne benytter sig af.

Men det er med motorcyklisternes egne ord en helt tåbelig ordning. De mener, de nye regler kun er med til at skabe problemer.

Initiativtageren til demonstrationen, Lars Vincent Wartou, siger til TV 2 Lorry:

- Det virker meget ufleksibelt for byen, at motorcyklisterne skal tage en plads fra bilerne. Det virker helt åndsvagt.

Og han får opbakning af den 38-årige motorcyklist, Steven Walsh, fra Amager:

- Man skaber jo unødig trafik i København, når man tvinge bilisterne til at køre rundt efter parkeringspladser, fordi motorcyklerne har optaget dem.

Med de nye regler er motorcyklisterne ikke længere undtaget fra at betale for at parkere. Men det er ikke det, motorcyklisterne er utilfredse med:

- Jeg har fuld forståelse for at også motorcyklister skal betale. Men at tvinge motorcyklerne til at optage parkeringspladser. Det er galematias, siger Steven Walsh.